ЕхъулIэныгъэмрэ ИлъэсыщIэмрэ зэдагъэлъапIэ
«Литературная Кабардино-Балкария» журналым и иужьрей къыдэкIыгъуэм традзащ «Эдельвейс» литературэ студием и гъэсэнхэм я IэдакъэщIэкI усэхэр. НыбжьыщIэхэм я лэжьыгъэхэр езы студием игъэхьэзыра тхылъхэм ихуами, языныкъуэхэм ейхэр нэгъуэщI газетхэм, журналхэм къытехуами, ахэр хуабжьу щыгуфIыкIащ «Литературная Кабардино-Балкария»-м и гулъытэм.
А Iуэху гуапэмрэ ИлъэсыщIэмрэ зэдагъэлъэпIэну зэхуэсат студием екIуалIэхэр. Ахэр апхуэдэу зэрызэIумыщIэрэ куэд щIати, я гуфIэгъуэр пхужымыIэным хуэдизт. «Эдельвейс»-м и унафэщI Жырыкъуэ Светланэ псоми къабгъэдэкIыу фIыщIэ хуищIащ журналым усэхэр трагъэдзэныр зи жэрдэму щыта Джэтокъуэ Юрэ. Апхуэдэуи къытеувыIащ илъэс кIуам усакIуэ, тхакIуэ ныбжьыщIэхэм яIа ехъулIэныгъэхэм, мыпхуэдэ зэIущIэхэм абыхэм я дежкIэ мыхьэнэшхуэ зэриIэм.
Зэгухьэныгъэм екIуалIэхэри куэдым тепсэлъыхьащ. ГъащIэм лъэщIыхьэу, абы къигъэув Iуэхухэм екIуу дэбакъуэу зэрыщытыпхъэм къыхэкIыу, Интернетыр губзыгъэу къэгъэсэбэпын зэрыхуейм и гугъу ящIащ. Псалъэм папщIэ, цIыху къэс езым и сайт къызэригъэпэщ зэрыхъунур жаIащ, я IэдакъэщIэкIхэр иралъхьэу, щIыпIэ зэхуэмыдэхэм щыщ творческэ цIыхухэм, ди республикэм и районхэм щыпсэу щIалэгъуалэ зэчиифIэм электрон IэмалкIэ епсалъэу. Литературэ зэгухьэныгъэм хэтхэр курыт еджапIэхэм кIуэуэ зэрыщытар зэтраублэжын, школ программэм хэмыхьа тхакIуэхэм, усакIуэхэм я IэдакъэщIэкIхэм а зэIущIэхэм щытепсэлъыхьын, щIалэгъуалэр зыгъэпIейтей нэгъуэщI куэди къэIэтын хуейуэ къыхалъхьащ. Апхуэдэуи адрей литературэ студиехэм, «Свеча», «Родник» хуэдэхэм хэтхэм, зэрахуэзэу щытар куэдкIэ щхьэпэт, зым и зэфIэкIым адрейр кIэлъыплъынымкIэ сэбэпт.
Зэман зэхуэмыдэхэм студием хыхьахэм ягу къагъэкIыжащ илъэс блэкIахэм зрагъэхъулIэфауэ къалъытэхэр, къапэщылъу ябжри къыхагъэщащ.
Къызэхуэсахэр зы дакъикъэкIэ хуэщыгъуащ студием и къызэгъэпэщакIуэ Клочинов Александр, лэжьакIуэ емызэшыжу щытахэу Солнцевэ Надеждэ, Къущхьэ Мусэрбий сымэ.
СОКЪУР Риммэ.
